སྤྱིར་དྲང་དོན་མུན་སེལ་སྒྲོན་མ་ལ་ལམ་རིམ་སྐོར་དང་རིགས་དྲུག་རང་སྦྱང་གི་སྐོར་རྣམ་ཐར་སྐོར་སོགས་དུ་མ་ཡོད།རྣམ་ཐར་ནི་སྟོན་པ་གཤེན་རབ་ཀྱི་རྣམ་ཐར་ཡིན།མཚན་ཡོངས་ལ་དྲང་དོན་མུན་སེལ་སྒྲོན་མ་ལས་གཤེན་རབ་ཀྱི་མཛད་པ་མཐར་ཕྱུང་གི་གཟེར་བུ་དང་བོན་གྱི་ཆེ་བ་བརྗོད་པ་གཤེན་རབ་ཀྱི་མཛད་པ་མཐར་ཕྱུང་གི་གཟེར་བུའང་ཟེར།དེའང་གཟེར་བུ་ཞེས་པ་གནའ་བོའི་བརྡ་རྙིང་ཞིག་སྟེ།གནད་བསྡུས་དང་གནད་འགགགནས་དོན་དང་གནད་རྩ་སོགས་ལ་གོ།སྐྱེས་བཞེས་བསྟན་སྤེལ་འགྲོ་གཉིས་འདུལ།ཁབ་བཞེས་སྲས་སྤྲུལ་བདུད་རྣམས་བཏུལ་ནས་བསྟན་པ་བཞག།ཁྱིམ་སྤང་འཁོར་སྤང་འདའ་ཚུལ་བསྟན།།ཞེས་མཛད་པ་བཅུ་གཉིས་སྐོར་རྣམས་གཞུང་འདི་ནང་དུ་གསལ།ད་ལྟ་གངས་ཏི་སེའི་བོན་གཞུང་རིག་གཏེར་དེབ་བདུན་པ་ཤོག་ལྷེ་༡༠༡ནས་༡༡༥བར་ཡོད།བསྟན་རྩིས་ནོར་ཕྲེང་སོགས་ལས་ལུང་བོན་ལྷ་གཉེན་སྤྱི་ལོ་༡༠༨༨ལ་སྐུ་འཁྲུངས་ཚུལ་བཤད་པ་དང་།ཁོང་གི་དངོས་སློབ་ལུང་སྒོམ་འཁོར་ལོས་བརྩམས་པའི་ལུང་བོན་གྱི་རྣམ་ཐར་ལས།ཁོང་དགུང་ལོ་ཉེར་གཅིག་ཡན་ལ་རྫོགས་ཆེན་བསྒྲགས་པ་སྐོར་གསུམ་སློབ་སྦྱང་མཛད།དགུང་ལོ་སོ་ལྔ་པ་ལ་ཚེ་དབང་རི་ཁྲོད་པ་དང་མཇལ།ཞེས་པ་ལྟར་ན་སྤྱི་ལོ་དུས་རབས་༡༢་པའི་ལོ་རབས་ཉི་ཤུ་ཡས་མས་སུ་སྙན་རྒྱུད་འདི་དར་བར་གསལ།